b'\n_START_ARTICLE_\nArkhimedeen ruuvi\n_START_PARAGRAPH_\nArkhimedeen ruuvi on toiminut alkukantaisena vedennostokeinona muinaisen Egyptin ajoista l\xc3\xa4htien._NEWLINE_Kaikessa yksinkertaisuudessaan Arkhimedeen ruuvi koostuu ruuvikierteest\xc3\xa4, jonka ymp\xc3\xa4rill\xc3\xa4 on vedenpit\xc3\xa4v\xc3\xa4 sylinteri. Laitteen toinen p\xc3\xa4\xc3\xa4 asetetaan veden alle ja ruuvikierrett\xc3\xa4 py\xc3\xb6ritet\xc3\xa4\xc3\xa4n. Ruuvikierteen alap\xc3\xa4\xc3\xa4ss\xc3\xa4 oleva vesi kiertyy akselin ymp\xc3\xa4rill\xc3\xa4 yl\xc3\xb6sp\xc3\xa4in kunnes se p\xc3\xa4\xc3\xa4see valumaan ulos laitteen toisesta p\xc3\xa4\xc3\xa4st\xc3\xa4._NEWLINE_Arkhimedeen ruuvin periaatetta on sen k\xc3\xa4yt\xc3\xa4nn\xc3\xb6llisyyden vuoksi sovellettu vuosisatoja monissa erilaisissa laitteissa ja yhteyksiss\xc3\xa4 kuten esimerkiksi lihamyllyiss\xc3\xa4, j\xc3\xa4tepuristimissa, \xc3\xb6ljynporauksessa ja maansiirrossa.\n_START_SECTION_\nRuuviturbiini\n_START_PARAGRAPH_\nArkhimedeen ruuvin periaate toimii my\xc3\xb6s turbiinissa nesteen valuessa alasp\xc3\xa4in. Vesivoimaruuvin (saks. Wasserkraftschnecke,  puol. Turbina Archimedesa) periaatteella toimivat voimalaitokset ovat pieni\xc3\xa4 (teholuokka 10\xe2\x80\x93100\xc2\xa0kW, rakennevirtaama 0,1\xe2\x80\x9310 m\xc2\xb3/s, putouskorkeus 1\xe2\x80\x9310 m). Laitoksia on k\xc3\xa4yt\xc3\xb6ss\xc3\xa4 muun muassa Isossa-Britanniassa, It\xc3\xa4vallassa, Puolassa, Saksassa ja Sveitsiss\xc3\xa4.'